Jutland

Jutland ili Jiland (danski: Jylland, njemački: Jütland) je poluotok na sjeveru Europe. Nalazi se između Sjevernog i Baltičkog mora. Najveći dio pripada Danskoj (oko 70% teritorija Danske je na Jutlandu, ostalo su otoci), a južni dio poluotoka čini sjeverni dio njemačke pokrajine Schleswig-Holstein. Granica poluotoka prema ostatku Europe je rijeka Eider i jedan dio Kielskog kanala. Između Jutlanda i Norveške je morski prolaz Skagerrak, a između Jutlanda i Švedske Kattegat. Između Jutlanda i najbližeg većeg danskog otoka Fyna je prolaz Mali Belt preko kojeg vodi most. Reljef je pretežno nizinski (najviši vrh Yding Skovhøj je visok 173 m). Na zapadu se javljaju močvare. Sjever poluotoka je odvojen zaljevom Lim (Limfjord). Najveći gradovi su Århus i Aalborg. Poluotok je dobio ime prema germanskom plemenu Jüti. Latinski naziv mu je Cimbria (grčki geograf Ptolomej ga je nazvao Κιμβρικῆ Χερσονήσος). Veći gradovi Århus, Danska Kiel, Njemačka Lübeck, Njemačka Aalborg, Danska Flensburg, Njemačka Esbjerg, Danska Randers, Danska Kolding, Danska Vejle, Danska Horsens, Danska